Diari Oficial de la Generalitat Valenciana


Sumari del DOGV 8949, del 11-11-2020 (2020/9313)

RESOLUCIÓ de 4 de novembre de 2020, del director general d'Administració Local, per la qual es publica la modificació dels Estatuts de la Mancomunitat Vall del Pop.
--------------------------------------------------------------------------------------------------------------------------------------------------------------------

### Dades del document

Número de DOGV
:   8949

Data del DOGV
:   11-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9313


Data del document
:   04-11-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 4 de novembre de 2020, del director general d'Administració Local, per la qual es publica la modificació dels Estatuts de la Mancomunitat Vall del Pop. [2020/9313]  
La Mancomunitat Vall del Pop, mitjançant acord del Ple adoptat per majoria absoluta de vots, en sessió ordinària de 30 de juliol de 2020, va aprovar definitivament la modificació dels seus estatuts a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
D'acord amb el que disposa l'article 46.2 de la nova Llei 21/2018, de 16 d'octubre, de la Generalitat, de mancomunitats de la Comunitat Valenciana, la modificació d'elements com les finalitats de la mancomunitat tenen la naturalesa de modificació constitutiva de la mancomunitat, per la qual cosa el procediment per a la seua tramitació i aprovació definitiva serà l'establit en l'article 46.3 de l'esmentada Llei de mancomunitats de la Comunitat Valenciana.  
Perquè l'adaptació adquirisca eficàcia cal fer-ne la publicació en el Diari Oficial de la Generalitat Valenciana, d'acord amb el que disposa l'article 46.3.f de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
Remesos l'expedient tramitat i els estatuts aprovats a aquesta Direcció General d'Administració Local, no s'hi adverteix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 46 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, i d'acord amb el que disposa el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, resolc:  
  
Article únic  
Publicar en el Diari Oficial de la Generalitat Valenciana la nova redacció dels Estatuts de la Mancomunitat Vall del Pop, redacció aprovada per acord plenari d'aquesta, i que es transcriu a continuació com a annex, en haver-se acreditat en l'expedient la legalitat de les actuacions. Igualment, s'ordena la inscripció d'aquesta modificació en el Registre d'Entitats Locals.  
Contra aquesta resolució podrà interposar-se recurs d'alçada davant la Secretaria Autonòmica de Promoció Institucional i Cohesió Territorial en el termini d'un mes, de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
  
Tot això, sense perjudici, que les persones interessades puguen exercir qualsevol altre recurs que per al seu dret estimen oportú.  
  
València, 4 de novembre de 2020.- El director general d'Administració Local: Antoni Such Botella.  
  
  
ANNEX  
Estatuts de la Mancomunitat Intermunicipal Vall del Pop  
  
Article 1. Municipis que integren la Mancomunitat  
Els municipis d'Alcalalí, Benigembla, Benissa, Murla, Llíber, Parcent, Senija i Xaló, i la entitat local menor de la Llosa de Camacho sempre que s'autoritze per l'Ajuntament d'Alcalalí, pertanyents tots a la província d'Alacant, a l'empara del que disposa l'ordenament jurídic vigent, acorden constituir-se en mancomunitat voluntària de municipis per a l'organització i la prestació en forma mancomunada de les obres, serveis o activitats de la seua competència que s'arrepleguen en aquests estatuts.  
La mancomunitat tindrà personalitat i capacitat jurídica per al compliment dels seus fins específics.  
  
  
  
Article 2. Denominació i seu  
La mancomunitat es denominarà Mancomunitat Intermunicipal Vall del Pop i els seus òrgans administratius i de governació radicaran al municipi d'Alcalalí, a la plaça de l'Ajuntament, número 1.  
Aquesta seu es podrà canviar quan convinga per raons administratives.  
  
Article 3. Fins  
1. La Mancomunitat es constitueix per a la prestació dels serveis següents, o, si és el cas, obres, sense definir-ne la prelació, i no serà obligatòria per als municipis mancomunats la cessió de les seues competències en tots els serveis ni serà possible que la mancomunitat assumisca la totalitat de les competències assignades als municipis respectius.  
a) Informació i promoció de l'activitat turística d'interés i àmbit local.  
b) Protecció del medi ambient urbà, en particular:  
1. Gestió de residus sòlids urbans.  
2. Parcs i jardins públics.  
3. Protecció contra la contaminació acústica, lumínica i atmosfèrica en zones urbanes.  
c) Abastiment d'aigua potable a domicili.  
d) Enllumenat públic, cementeri, accés als nuclis de població i pavimentació de les vies públiques.  
e) Neteja viària.  
f) Promoció als termes municipals dels ajuntaments mancomunats de la participació dels ciutadans en l'ús eficient i sostenible de les tecnologies de la informació i les comunicacions.  
g) Evacuació i tractament d'aigües residuals.  
h) Promoció de la cultura i equipaments culturals.  
i) Promoció de l'esport i instal·lacions esportives i d'ocupació del temps lliure.  
j) Urbanisme: planejament, gestió, execució i disciplina urbanística. Protecció i gestió del patrimoni històric. Promoció i gestió de la vivenda de protecció pública amb criteris de sostenibilitat financera. Conservació i rehabilitació de l'edificació.  
k) Policia local, en els termes establits a la normativa bàsica estatal i l'autonòmica de coordinació de policies locals, i protecció civil.  
  
l) Trànsit, estacionament de vehicles i mobilitat. Transport col·lectiu urbà.  
m) Fires, avituallament, mercats, llotges i comerç ambulant.  
n) Protecció de la salubritat pública.  
o) Participació en la vigilància del compliment de l'escolaritat obligatòria. Cooperació amb les administracions educatives corresponents en l'obtenció dels solars necessaris per a la construcció de nous centres docents. Conservació, manteniment i vigilància dels edificis de titularitat local destinats a centres públics d'Educació Infantil, d'Educació Primària o d'Educació Especial.  
p) Avaluació i informació de situacions de necessitat social i atenció immediata a persones en situació o risc d'exclusió social.  
2. En l'actualitat, la mancomunitat té encomanats els serveis enumerats en els apartats a i b.1. El municipi de Benissa únicament es troba mancomunat respecte dels serveis de l'apartat a, o siga, informació i promoció de l'activitat turística d'interés i àmbit local.  
  
3. Per a l'assumpció de la prestació de nous serveis o realització d'obres, caldrà la conformitat de totes les entitats mancomunades interessades per acord del Ple.  
4. La mancomunitat estudiarà aquestes peticions i en resoldrà la viabilitat.  
5. Corresponen a la mancomunitat, per a la prestació dels serveis o l'execució de les obres de la seua competència, de conformitat amb la normativa bàsica de règim local, les potestats previstes en aquesta que determinen aquests estatuts. Si no hi ha previsió estatutària, li correspondran totes les enumerades en la normativa esmentada sempre que siguen necessàries per al compliment de la seua finalitat i de conformitat amb la normativa aplicable a cadascuna de les potestats.  
6. Les potestats financera i tributària estaran limitades a l'establiment i l'ordenació de taxes per prestació de serveis o realització d'activitats, imposició de contribucions especials i fixació de tarifes i preus públics.  
6. Dins de l'àmbit de competències i pel que fa a les previsions contingudes en aquests estatuts i en la normativa sectorial i de règim local que siga aplicable, la mancomunitat podrà adquirir, posseir, reivindicar, permutar, gravar o alienar qualsevol classe de béns; establir i explotar les obres, els serveis i les instal·lacions mancomunades; obligar-se; interposar els recursos establits i executar accions previstes en les lleis i, en especial, subscriure convenis, contractes, acords i formar consorcis amb l'Estat, la comunitat autònoma, la província, els municipis, altres mancomunitats i la resta d'entitats de dret públic o privat, per a la realització de les funcions que els són pròpies, com també regular la col·laboració amb les entitats esmentades per a la prestació dels serveis i la consecució dels fins que en depenguen i que siguen d'interés per a la mancomunitat i les entitats locals que la integren.  
  
7. Encara que no hi haja previsió estatutària que atribuïsca a la Mancomunitat cap competència, potestat o prerrogativa, s'entendrà que li correspon sempre que siga necessària per al compliment dels fins recollits en els estatuts i d'acord amb el que estableix la legislació bàsica aplicable.  
8. La prestació i l'explotació dels serveis podrà realitzar-les la Mancomunitat d'acord amb qualsevol de les formes previstes en l'ordenament jurídic vigent.  
9. Entre la Mancomunitat i els municipis associats es podrà acordar l'encàrrec de gestió de determinades activitats de caràcter material, tècnic o de serveis a realitzar pel personal de l'administració encarregada. A aquest efecte, les parts hauran de subscriure un conveni regulador d'aquest encàrrec, que haurà de contenir en tot cas la referència a l'activitat encarregada, l'abast, la descripció del sistema d'exercici de les activitats, la contraprestació econòmica a satisfer per la part beneficiada, com també el termini de vigència.  
  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats conferides per la legislació vigent que afecten les entitats d'aquestes característiques per al compliment dels seus fins.  
  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
La Junta de Govern.  
La Comissió Especial de Comptes.  
3. Es podrà, igualment, crear totes les comissions informatives que es requerisquen, tenint en compte el nombre de serveis que la Mancomunitat preste.  
La creació i composició d'aquestes comissions s'acordarà en la sessió extraordinària a què es refereix l'article 13.2, sense perjuí de la possibilitat d'acordar modificacions en sessions posteriors. En tot cas, estaran compostes, com a màxim, per un terç del nombre legal de membres del Ple de la Mancomunitat, i podran tindre caràcter permanent o especial. Tanmateix es garantirà els drets de participació de les distintes formacions i agrupacions polítiques presents en el ple de la Mancomunitat, en les seues comissions informatives, comissió especial de comptes i qualsevol altre òrgan complementari que puga constituir-se.  
  
  
Article 6. El Ple de la Mancomunitat  
1. El Ple de la Mancomunitat estarà constituït pels alcaldes, que tindran caràcter de vocals nats, amb veu i vot, juntament amb el vocal designat per cada un en els plens municipals respectius.  
2. Cada municipi estarà representat en el Ple de la Mancomunitat per l'alcalde o l'alcaldessa i un altre regidor o regidora, elegit pel ple corresponent i que es mantindrà fins que no el revoque el ple que el va triar o perda la condició de regidor. El vot serà emés individualment per cadascun dels representants.  
3. La pèrdua de la condició d'alcalde o alcaldessa o de titular de la regidoria comporta, en tot cas, el cessament com a representant de l'ajuntament en la Mancomunitat, les funcions del qual seran assumides per qui els substituïsca. Quan la pèrdua de la condició de regidor o regidora es produïsca per extinció del mandat, continuaran en funcions solament per a l'administració ordinària fins a la presa de possessió dels seus successors. El mateix criteri s'aplicarà en cas de renúncia de la condició de membre representant de la Mancomunitat.  
  
Article 7. Designació de representants i terminis  
1. Una vegada finalitzat el mandat dels ajuntaments, els òrgans de la Mancomunitat continuen en funcions per a l'administració ordinària dels afers fins a la constitució dels nous òrgans, sense que en cap cas puguen adoptar acords per als quals es requerisca majoria qualificada.  
  
2. Després de cada procés electoral municipal i una vegada que els ajuntaments hagen comunicat a la Mancomunitat la seua representació en aquesta, la presidència en funcions convocarà la sessió plenària per a la constitució i l'elecció dels òrgans de govern, tot això, de conformitat amb el que estableixen els estatuts. Aquesta sessió tindrà lloc dins dels dos mesos següents a la constitució dels ajuntaments. Si no es convoca dins del termini assenyalat, quedarà automàticament convocada a les dotze hores del primer dissabte posterior a l'últim dia hàbil de l'esmentat termini, en el lloc on habitualment se celebren les sessions constitutives.  
  
Article 8. Competències i atribucions del Ple  
Correspon al Ple de la Mancomunitat:  
a) Aprovació i modificació dels pressupostos i el compte general de la Mancomunitat.  
b) Aprovació de la plantilla de personal i relació de llocs de treball.  
  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació i modificació d'ordenances i reglaments orgànics, concertació d'operacions de crèdits, de concessions de quitaments i esperes, i de qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenrotllament i gestió d'obres, serveis o activitats previstos com a fins de la Mancomunitat.  
i) Proposar la incorporació de nous membres a la Mancomunitat i comprovar la concurrència dels pressupostos necessaris per a la separació voluntària de membres de la Mancomunitat i, quan pertoque, acordar-ne la separació obligatòria.  
j) Establiment de mèrits per als concursos de funcionaris d'habilitació nacional.  
k) Determinar la forma de gestionar els serveis.  
l) Elegir i destituir als òrgans unipersonals de la Mancomunitat.  
  
m) Fixar anualment les aportacions econòmiques dels municipis integrants de la Mancomunitat establides en l'article 19 d'aquests estatuts.  
n) Proposar la dissolució de la Mancomunitat.  
o) Les altres atribucions que per la legislació vigent es confereixen al ple de l'ajuntament.  
p) Proposar el canvi de denominació de la Mancomunitat i l'adopció o la modificació dels símbols o les ensenyes.  
  
Article 9. Nomenament del president  
1. La presidència de la Mancomunitat serà elegida pel ple, entre els seus membres i per majoria absoluta en primera volta o simple en segona, d'acord amb el que disposen els estatuts de la Mancomunitat i, supletòriament, d'acord amb el que preveu la legislació de règim local.  
  
2. La pèrdua de la condició de regidor o regidora en el municipi mancomunat serà causa de cessament en la titularitat de la presidència.  
3. La persona titular de la presidència podrà renunciar voluntàriament a la titularitat d'aquest òrgan manifestant-ho per escrit.  
4. Correspon igualment al ple la votació sobre la moció de censura de la presidència de la Mancomunitat i sobre la qüestió de confiança plantejada per aquesta. Seran públiques i es realitzaran per mitjà de crida nominal, en tot cas, i es regiran pel que disposa la legislació electoral general per als alcaldes.  
  
Article 10. Vicepresident  
El ple de la Mancomunitat designarà, almenys, una vicepresidència, amb un màxim de tres, que substituiran la presidència per l'ordre del seu nomenament en cas d'absència, vacant o malaltia. La titularitat de la vicepresidència es perd per les causes establides expressament en l'article 29.3 de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
  
Article 11. Junta de Govern  
1. La Junta de Govern estarà integrada pel president de la Mancomunitat i pels vicepresidents de la Mancomunitat. La junta de govern local és un òrgan d'assistència al ple, a la presidència, a les vicepresidències i a la resta d'òrgans, i de gestió de la Mancomunitat, i estarà integrada per la presidència de la Mancomunitat, vicepresidències de la Mancomunitat i un nombre de representants dels municipis mancomunats integrants del ple mai superior a un terç del nombre de membres del ple, elegits per majoria simple.  
2. Correspon a la Junta de Govern:  
a) Assistir la presidència i la resta d'òrgans de la Mancomunitat en les seues atribucions.  
b) Exercir les competències que la presidència o un altre òrgan de la mancomunitat li hagen delegat, així com aquelles que la legislació li atribuisca.  
  
Article 12. Competències i atribucions del president  
1. Corresponen al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern i de qualssevol altres òrgans municipals.  
c) Decidir els empats amb vot de qualitat una vegada realitzada la segona votació i si persisteix l'empat.  
d) Dirigir, inspeccionar i impulsar els serveis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat.  
f) Disposar despeses dins dels límits de la seua competència.  
g) Exercir la direcció superior del personal de la Mancomunitat.  
h) Contractar obres, serveis i subministraments, dins dels límits establits per la legislació vigent per a l'alcalde.  
i) Representar la mancomunitat.  
j) Exercir accions judicials i administratives en cas d'urgència.  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribueix a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i aquelles expressament previstes en la normativa que se li aplique.  
  
Article 13. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El règim de sessions dels òrgans col·legiats podrà regular-se pels estatuts de la mancomunitat o, si escau, per acord plenari aprovat per majoria absoluta i, si no n'hi ha, pel que preveu per als municipis la legislació de règim local.  
2. El Ple celebra sessió ordinària com a mínim segons el que disposa l'article 46.2.a de la Llei 7/1985, de 2 d'abril, reguladora de les bases del règim local. Dins d'aquest límit, correspon al Ple, per majoria absoluta, decidir la periodicitat d'aquestes sessions i els dies i les hores de la seua realització, mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries es faran quan així ho decidisca el president o ho sol·licite almenys una quarta part del nombre legal de vocals. En aquest últim cas, la realització de la sessió no podrà demorar-se més de 15 dies hàbils des que va ser sol·licitada.  
  
3. Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.  
  
4. El Ple es constitueix vàlidament amb l'assistència d'un terç del nombre legal de membres amb dret de vot, que mai podrà ser inferior a tres. Aquest quòrum s'ha de mantindre al llarg de tota la sessió.  
  
5. En tot cas, es requereix l'assistència de la presidència i de la secretaria de la Mancomunitat, o de les persones que legalment siguen les substitutes.  
  
Article 14. Sistemes d'acords  
1. Els acords del Ple s'adopten, per regla general, per majoria simple del vot dels membres presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de membres del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació dels estatuts.  
c) Imposició i ordenació dels recursos propis de caràcter tributari.  
d) Aprovació d'operacions financeres o de crèdit i concessions de qu  
itaments i esperes, quan el seu import supere el 10 % dels recursos ordinaris del seu pressupost.  
e) Determinació de la forma de gestió del servei.  
f) Acordar la dissolució de la Mancomunitat, amb els tràmits oportuns previs, i nomenar els vocals membres de la Comissió Liquidadora i aprovar la proposta efectuada per aquesta.  
g) Aprovació d'ordenances fiscals.  
h) Qualsevol altra matèria en què així es dispose en aquests estatuts o en la legislació de règim local aplicable.  
  
Article 15. Habilitats estatals  
1. En aquesta mancomunitat hi haurà un lloc de treball reservat a funcionaris d'Administració local amb habilitació de caràcter nacional, al qual correspondran les funcions de secretaria, comprensiva de la fe pública i assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Fins que l'òrgan autonòmic competent cree i classifique el lloc esmentat, aquestes funcions les pot exercir algun funcionari o alguna funcionària amb habilitació de caràcter nacional d'algun dels municipis que integren la mancomunitat o, si no n'hi ha, un funcionari amb habilitació nacional d'una entitat local no integrant d'aquesta, amb la designació prèvia pel ple d'aquesta.  
3. No obstant això, si una vegada creat i classificat es considera que el volum de serveis o recursos de la Mancomunitat és insuficient per al manteniment del dit lloc de treball, es podrà, de conformitat amb la normativa aplicable, sol·licitar l'exempció de l'obligació de mantindre'l.  
  
En aquest supòsit, i una vegada concedida l'exempció esmentada, les funcions reservades a habilitats nacionals s'exerciran preferentment per mitjà d'acumulació de funcions a un funcionari amb aquesta habilitació d'algun dels municipis que integren la mancomunitat. Si això no és possible, aquestes funcions reservades s'exerciran per mitjà de l'acumulació a un funcionari o funcionària amb habilitació de caràcter nacional d'altres entitats locals o pels serveis d'assistència de les diputacions provincials, amb la conformitat prèvia d'aquestes.  
  
Excepcionalment, a falta d'aquestes formes de provisió, les funcions reservades podran ser exercides per una persona funcionària de la mancomunitat, o d'algun dels municipis que la integren, que estiga en possessió de la titulació requerida per a l'accés al lloc d'habilitat que haguera correspost si l'òrgan competent del Consell no declarara exempta la mancomunitat d'aquesta obligació. La persona funcionària serà designada per la Junta de Govern de la Mancomunitat.  
Aquest nomenament es comunicarà a l'òrgan que haja autoritzat l'exempció, que haurà d'autoritzar-lo de forma expressa quan la duració de l'exercici de les seues funcions es preveja que puga excedir els tres mesos.  
  
Article 16. La resta de personal  
1. La Mancomunitat, per al desenvolupament dels seus fins, podrà disposar de personal propi en els termes establits en la normativa aplicable, en aquests estatuts i en els reglaments orgànics corresponents.  
2. Podran prestar serveis en la mancomunitat els empleats públics de les entitats locals que la integren, sempre de forma expressa i de conformitat amb la normativa bàsica i autonòmica en matèria de funció pública, i també els d'altres administracions públiques, en els termes de les relacions de cooperació i col·laboració que en cada cas s'establisquen. La integració en la mancomunitat de personal funcionari i laboral en virtut de processos de transferències de funcions i serveis es farà de conformitat amb les normes de funció pública aplicables, i amb el que s'establisca, en el seu àmbit, en les meses de negociació previstes en les lleis de funció pública.  
3. El personal que estiga al servei de la mancomunitat, en cas de dissolució, quedarà incorporat en les entitats locals que en formaren part. En el supòsit de separació de municipis, s'avaluarà la situació del personal de la mancomunitat afectat així com la incorporació al municipi que es separa, havent de quedar garantits els seus drets, tot això, de conformitat amb el que estableix la legislació en matèria de funció pública.  
En tot cas, la cessió o el traspàs del personal per part dels municipis adherits a la mancomunitat comporta l'obligació de l'ajuntament de reincorporar aquest personal, en cas que el servei mancomunat s'haja extingit o finalitzat.  
4. La selecció del personal de la mancomunitat, tant funcionari com laboral, es farà d'acord amb l'oferta d'ocupació, per mitjà de convocatòria pública i a través dels sistemes legalment previstos en què es garantisquen, en tot cas, els principis d'igualtat, publicitat, mèrit i capacitat.  
  
5. La mancomunitat aprovarà anualment, juntament amb el pressupost, la plantilla i la relació de llocs de treball existents en la seua organització, que haurà de comprendre tots els llocs de treball reservats a personal funcionari i laboral i la resta de personal eventual. Respecte d'aquest últim, s'estarà al que disposa la llei de bases de règim local i la resta que resulte d'aplicació.  
6. La mancomunitat, en funció de les seues necessitats de personal, farà pública la seua oferta d'ocupació d'acord amb els criteris fixats per la normativa de funció pública que hi siga aplicable.  
7. La mancomunitat podrà autoritzar l'aplicació o la utilització de les borses de treball temporal que aquesta tinga aprovades i en vigor per qualsevol ajuntament integrant o per qualsevol altra entitat pública en què tinga participació estatutària, sempre que així haja sigut acordat en l'àmbit de negociació de l'entitat sol·licitant.  
8. La mancomunitat constituirà la mesa general de negociació prevista en la normativa específica sobre negociació col·lectiva a fi de garantir una política de participació amb la representació sindical per a fixar condicions de treball que permeten desenvolupar programes i projectes d'eficàcia i eficiència dels serveis públics de la seua competència.  
  
  
Article 17. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats, d'acord amb la legislació vigent sobre mancomunitats.  
  
Article 18. Ordenances fiscals  
1. Per a la imposició, exacció, liquidació i cobrança de taxes i preus públics per la prestació de serveis o realització d'activitats de la seua competència, així com de contribucions especials per a l'execució d'obres o per a l'establiment, l'ampliació o la millora de serveis, la Mancomunitat aprovarà les ordenances corresponents als distints serveis, i les dites ordenances tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en articles anteriors.  
  
3. La Mancomunitat podrà, en tot moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Article 19. Aportacions econòmiques  
Les aportacions de municipis mancomunats seran fixades anualment per a cada exercici econòmic pel Ple de la Mancomunitat amb el quòrum de la majoria absoluta dels seus membres, i seran les següents:  
  
a) Una quota ordinària fixa i obligatòria per a atendre les despeses generals de conservació, entreteniment i administració, es realitzen o no els serveis, a parts iguals pels municipis integrants.  
b) Una quota ordinària variable i obligatòria, segons la població de cada municipi, per a atendre les despeses generals de conservació, entreteniment i administració, es realitzen o no els serveis.  
c) Una o diverses quotes complementàries, segons l'ús que cada entitat faça dels serveis que es presten mancomunadament. Per a la determinació d'aquesta quota s'aplicaran les bases o mòduls següents: nombre de vivendes, superfície del nucli urbà, metres lineals de carrers, volum d'edificació, base imposable de l'Impost sobre Béns Immobles, volum dels seus pressupostos, consum realment efectuat, qualssevol altres factors que puguen computar-se en raó del servei o l'activitat prestada. Aquestes bases o mòduls podran aplicar-se aïlladament o conjuntament.  
d) Totes les quotes extraordinàries que resulten necessàries per a finançar obres o serveis que beneficien especialment un o més dels municipis integrants.  
Les quotes dels apartats c i d comprendran el cost efectiu de les obres o serveis de què es tracte, més un percentatge que determinarà el Ple de la Mancomunitat per a cobrir les despeses de gestió de la dita obra o servei.  
Els municipis mancomunats podran participar en alguna o en totes les activitats que constitueixen l'objecte de la mancomunitat, sempre que les obres o serveis siguen independents i això no n'afecte l'actuació eficaç.  
  
Article 20. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es faran en la forma i els terminis que determinen les bases d'execució dels pressupostos anuals de la mancomunitat. Una vegada transcorregut el termini establit per a efectuar l'abonament sense que el municipi l'haja fet efectiu, per a la cobrança d'aquestes aportacions la mancomunitat exercirà les prerrogatives establides legalment per a la hisenda de l'Estat, i actuarà, si escau, d'acord amb els procediments administratius corresponents.  
  
3. Les aportacions a la mancomunitat vençudes, líquides i exigibles podran ser objecte de retenció, una vegada transcorregut el termini de pagament previst a l'apartat anterior i amb la sol·licitud prèvia de la mancomunitat i audiència al municipi afectat, respecte de les que tinguen pendents de percebre de la Generalitat o de la diputació provincial.  
  
  
Article 21. Pressupost  
1. La Mancomunitat aprovarà anualment un pressupost d'acord amb el que estableix la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant l'exercici econòmic corresponent.  
  
3. S'inclouran en el pressupost les inversions que es puguen realitzar, així com les seues fonts de finançament, com també el conjunt d'obligacions derivades de l'ordenament jurídic.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. Per a això, haurà de formar-se un inventari de conformitat amb el que estableixen les disposicions vigents en la matèria.  
2. Els ajuntaments mancomunats podran efectuar el traspàs de mitjans patrimonials i econòmics en favor de la Mancomunitat, de conformitat amb la legislació vigent.  
  
Article 23. Duració  
La Mancomunitat es constitueix per temps indefinit.  
  
Article 24. Modificació d'estatuts  
1. La modificació dels estatuts de la mancomunitat tindrà caràcter constitutiu o no constitutiu.  
2. La modificació constitutiva dels estatuts de la mancomunitat es referirà, exclusivament, als aspectes següents:  
a) Objecte competencial.  
b) Sistema de representació dels municipis.  
c) Supòsits de dissolució de la mancomunitat.  
3. Les modificacions constitutives s'ajustaran al procediment següent:  
a) Aprovació inicial pel ple de la mancomunitat, per majoria absoluta del nombre legal de vots.  
b) Obertura d'un termini d'informació pública durant un mes, en els taulers d'anuncis dels ajuntaments mancomunats i de la mancomunitat mateixa, amb indicació de la forma, el lloc i el termini de consulta i formulació d'al·legacions per les persones interessades.  
c) Emissió dels informes de la Diputació provincial i del departament del Consell amb competències en matèria d'administració local.  
  
d) Resolució pel ple de la mancomunitat, si escau, de les al·legacions o les objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
4. Les restants modificacions estatutàries tindran caràcter no constitutiu i tan sols requeriran l'acord aprovatori del ple de la mancomunitat, per majoria absoluta de vots, amb audiència prèvia als municipis integrants de la mancomunitat, i la publicació íntegra per la mancomunitat en el Diari Oficial de la Generalitat Valenciana.  
5. Les modificacions estatutàries consistents en l'adhesió i la separació de municipis es regiran pel que disposa la legislació vigent i els articles següents.  
  
Article 25. Adhesió de municipis  
1. Per a l'adhesió d'un o més municipis a la mancomunitat serà necessari:  
a) La sol·licitud del ple de la corporació municipal interessada, per majoria absoluta del nombre legal dels membres.  
b) L'aprovació pel ple de la mancomunitat de què es tracte, per majoria absoluta del nombre legal de vots.  
2. L'acord d'adhesió del nou municipi haurà de ser publicat per la mancomunitat en el Diari Oficial de la Generalitat Valenciana i haurà d'inscriure's en el registre d'entitats locals autonòmic.  
  
  
Article 26. Separació unilateral  
1. Els municipis podran separar-se en qualsevol moment de la mancomunitat, amb el compliment previ dels requisits següents:  
a) Acord del ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la mancomunitat.  
c) Que haja transcorregut, si escau, el període mínim de pertinença estatutàriament establit.  
d) Abonament de totes les despeses que s'originen amb motiu de la separació, com també la part del passiu contret per la mancomunitat a càrrec seu.  
e) Que es notifique l'acord de separació a la mancomunitat amb l'antelació mínima d'un any.  
2. Una vegada complits els requisits anteriors, la mancomunitat haurà d'acceptar la separació del municipi interessat mitjançant un acord per majoria absoluta del seu ple, al qual donarà publicitat la mancomunitat a través del Diari Oficial de la Generalitat Valenciana i serà objecte d'inscripció en el registre d'entitats locals autonòmic.  
  
  
Article 27. Separació forçosa  
1. Les mancomunitats podran acordar la separació obligatòria dels municipis en els termes que preveuen els estatuts i, en tot cas, en els supòsits següents:  
a) El reiterat incompliment del pagament de les seues aportacions. Serà considerat incompliment reiterat quan hi existisquen aportacions pendents de pagament durant més de dos bimestres continuats o dos alterns ocorreguts dins de l'any natural o dins de l- exercici anterior.  
b) L'incompliment d'aquelles altres actuacions necessàries per al correcte desenvolupament de la mancomunitat a què estiga obligat pels estatuts.  
2. El procediment de separació serà iniciat d'ofici per la mancomunitat mitjançant un acord per majoria absoluta del ple.  
3. Una vegada acordada la iniciació del procediment de separació, es concedirà al municipi el termini d'audiència per un mes.  
4. Vistes les al·legacions presentades pel municipi, el ple de la mancomunitat podrà acordar-ne la separació obligatòria mitjançant un acord favorable de la majoria absoluta dels membres legals.  
5. La mancomunitat donarà publicitat a l'acord de separació obligatòria del municipi per mitjà de la publicació en el Diari Oficial de la Generalitat Valenciana i l'inscriurà en el registre d'entitats locals autonòmic.  
  
Article 28. Efectes de la separació  
1. La separació d'una mancomunitat d'un o més dels municipis que la integren no implicarà, necessàriament, l'obligació de liquidar-la; aquesta operació quedarà diferida al moment de la dissolució. No obstant això, en el cas que el municipi o els municipis separats de la mancomunitat li hagen aportat béns afectes a serveis propis, es practicarà, excepte acord amb els municipis interessats, una liquidació parcial a fi que aquests elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. No obstant això, a la vista de les circumstàncies concurrents apreciades per la mancomunitat i degudament justificades, es podrà anticipar totalment o parcialment l'import de la seua participació als municipis separats, i s'adjudicaran els elements o instal·lacions establits per al servei exclusiu d'aquests.  
  
Article 29. Dissolució de la Mancomunitat  
La mancomunitat s'haurà de dissoldre's quan concórreguen alguna de les circumstàncies següents:  
a) Perquè així ho disposen les lleis.  
b) Perquè s'hagen complit o hagen desaparegut tots els seus objectius.  
c) Perquè així ho acorden els municipis que les integren.  
d) Quan així ho acorde el Ple de la Mancomunitat amb el vot favorable de la majoria absoluta dels seus membres i els ajuntaments mancomunats per majoria absoluta dels plens municipals respectius per majoria absoluta del nombre legal dels membres, sempre que quede acreditada l'aprovació per les dues terceres parts de les entitats locals integrants de la mancomunitat a favor de la dissolució proposada.  
  
  
Article 30. Procediment de dissolució  
1. Quan concórrega alguna de les causes de dissolució, haurà d'iniciar-se d'ofici el procediment de dissolució per la mancomunitat o a instància de qualsevol dels membres.  
2. El procediment de dissolució de les mancomunitats requerirà:  
  
a) Acord de la dissolució de l'entitat pel ple de la mancomunitat, per majoria absoluta legal del nombre de vots, i comunicació al departament del Consell competent en matèria d'administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la diputació provincial i del departament del Consell competent en matèria d'administració local.  
d) L'aprovació dels ajuntaments mancomunats, per majoria absoluta del nombre legal dels membres. El tràmit continuarà sempre que quede acreditada l'aprovació per les dues terceres parts de les entitats locals integrants de la mancomunitat a favor de la dissolució proposada.  
  
e) L'aprovació pel ple de la mancomunitat, per majoria absoluta dels vots, de la proposta efectuada per la comissió liquidadora.  
  
f) Remissió al departament del Consell competent en matèria d'administració local que publicarà la dissolució en el Diari Oficial de la Generalitat Valenciana i donarà de baixa la mancomunitat en el Registre d'Entitats Locals de la Comunitat Valenciana.  
3. Una vegada aprovada la dissolució d'una mancomunitat per part dels plens municipals i abans de la remissió a la Generalitat, s'haurà de crear una comissió liquidadora composta, almenys, per la presidència de la mancomunitat de què es tracte i dos vocals. En aquesta s'integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les reunions experts determinats, només als efectes d'oir-ne l'opinió o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, serveis i drets de la mancomunitat que té la intenció de dissoldre's, en xifrarà els recursos, les càrregues i els dèbits i farà una relació del seu personal, i més tard proposarà al ple de l'entitat l'oportuna distribució en els ajuntaments mancomunats.  
5. La proposta, per a ser aprovada vàlidament, requerirà el vot favorable de la majoria absoluta dels vots del ple de l'entitat. Una vegada aprovada, la proposta serà vinculant per als ajuntaments mancomunats.  
  
6. Després de la dissolució d'una mancomunitat, aquesta mantindrà la personalitat jurídica fins que no siga adoptat pel ple l'acord de liquidació i distribució del patrimoni, del qual hauran de fer publicitat en el Diari Oficial de la Generalitat Valenciana.  
  
  
Disposicions addicionals  
  
Primera  
Els alcaldes pedanis de les entitats locals menors dels municipis mancomunats formaran part del Ple de la Mancomunitat en igualtat de condicions respecte a la resta de membres del ple. Per a l'organització i el funcionament de la mancomunitat, totes les referències efectuades en aquests estatuts als alcaldes i plens municipals han d'entendre's també referides, respectivament, als presidents i les juntes veïnals de les entitats locals menors.  
  
  
Disposició final  
  
Única  
Per al que no preveuen aquests estatuts, s'aplicarà el que preveu la legislació per a les entitats locals, així com el que estableixen la Llei 8/2010, de 23 de juny, de Règim Local de la Comunitat Valenciana i la Llei 21/2018, de 16 d'octubre, de la Generalitat, de mancomunitats de la Comunitat Valenciana